सिनसिनाटी : पेस-भूपति ने मौजूदा चैम्पियन को हराया  
पुरुषों की युगल स्पर्धा के सेमीफाइनल में पेस-भूपति की तीसरी वरीयता प्राप्त जोड़ी ने ब्रायन बंधुओं को 1-6, 7-6(2), 10-7 से पराजित किया।
भारत के लिएंडर पेस और महेश भूपति की जोड़ी ने सिनसिनाटी में जारी वेस्टर्न एंड साउदर्न ओपन टेनिस चैम्पियनशिप में मौजूदा चैम्पियन और विश्व के शीर्ष वरीयता प्राप्त अमेरिका के बॉब और माइक ब्रायन की जोड़ी को हराकर फाइनल में प्रवेश कर लिया है।  शनिवार को खेले गए पुरुषों की युगल स्पर्धा के सेमीफाइनल में पेस और भूपति की तीसरी वरीयता प्राप्त जोड़ी ने ब्रायन बंधुओं को 1-6, 7-6(2), 10-7 से पराजित किया। पहला सेट हारने के बाद पेस और भूपति ने शानदार वापसी करते हुए टाइब्रेकर में खिंचे इस मुकाबले को अपने नाम कर लिया।  मौजूदा सत्र में ब्रायन बंधुओं पर पेस और भूपति की जोड़ी की यह पहली जीत है। इससे पहले इस वर्ष ब्रायन बंधुओं ने आस्ट्रेलियन ओपन और एगॉन चैम्पियनशिप में पेस और भूपति को हराया था।  खिताबी मुकाबले में पेस और भूपति का सामना फ्रांस के माइकल लोड्रा और सर्बिया के नेनाद जिमोनजिक की जोड़ी से होगा।  चौथी वरीयता प्राप्त लोड्रा और जिमोनजिक की जोड़ी ने सेमीफाइनल मुकाबले में जुआन सेबेस्टियन काबाल और फ्लोरियन मायेर की जोड़ी को 4-6, 6-3, 10-4 से शिकस्त दी। इसके साथ ही काबाल और मायेर की जोड़ी लगातार तीसरी बार खिताबी मुकाबले में पहुंचने में कामयाब रही।  उल्लेखनीय है कि पेस और भूपति की जोड़ी ने वर्ष 2001 में इस खिताब पर कब्जा जमाया था। 'इंडो-एक्सप्रेस' के नाम से मशहूर पेस और भूपति ने इस वर्ष दो खिताबें जीती हैं और उनकी निगाहें मौजूदा सत्र में तीसरे खिताब जीतने पर लगी हुई है।